**เกษมราชกษัตริย์ผดุง**

**ราชา** ค่าเทิดล้ำ เลอสรวง

**นัก** คิดประดิษฐ์ปวง เปี่ยมหล้า

**ประ** กอบกิจดังดวง ประทีป ชวาลแฮ

**พันธ์** สาระเอกหล้า หลากสิ้นหลายทาง

**เสก** สร้างทุกค่ำเช้า เชิงนิพนธ์

**สรร** สรรพนิมิตดล ถ่องถ้วน

**อุดม** เดชปรับปรน ปราดเปรื่อง

**การณ์** ประดับเลิศล้วน พินิจถ้อยร้อยเรียง

**ประ** เคียงคำฉ่ำชื้น ชนผอง

**สาน** ศัพท์สำเนียงกรอง กรุ่นใกล้

**ศิลป์** สดับเคียงประคอง คีตเสน่ห์

**ศาสตร์** เฉิดเฉี่ยวชื่นไซร้ ซาบซึ้งตรึงทรวง

**ชาติ**  ช่วยไทยไม่ไร้ วรรณกวี

**เชื้อ** พระวงศ์ทรงศรี บรรพอ้าง

**เชี่ยว** กรากดั่งนที ไหลหลั่ง เสมอนา

**ชาญ** กระแสสิ่งสร้าง แซ่ซร้องสรรเสริญ

รองศาสตราจารย์ ดร.บุญยงค์ เกศเทศ

๑๕ ตุลาคม ๑๕๖๑

**ร9**

**ทะเลสาบเอ๋อไห่ : เงื่อนไข “จางไคหยวน”**

เรือน้อยลอยลำน้ำเอ๋อไห่ ธารใสแวววะวับรับขุนเขา

ซ้อนซอกชั้นหลั่นลดเนินลำเนา โขดขุนเขารายรอบขอบต้าลี

กุ๊บไลข่านหาญรบโอบอ้อม ทัพเข้าล้อมรุกประชิดสุดคิดหนี

**“หยี” “ป๋า”** เคยยิ่งใหญ่ในถิ่นนี้ ยอมพลีเขตแคว้นแดนโบราณ

ในวันนี้ยังมีน้ำเอ๋อไห่ เย็นล้ำลึกธารใสให้เล่าขาน

หล่อเลี้ยง**ไป๋, หยี** เป็นตำนาน เขาชางซาน มังกรรอบขอบบรรพต

น่านเจ้า ตาลี มีบันทึก ไม่เคยมีศึกกล้ามากำหนด

ภูมิเทศ ภูมิทัศน์ ภูมิทด ศาสน์พจน์พุทธ **“ธูปหอมดิน”** กลิ่นกำยาน

สามร้อยหกสิบสี่ที่เป็นวัด **“ฉุงเซิ่นซื่อ”** สัจมณฑลชนเล่าขาน

ศูนย์กลางพระฝ่ายมหายาน เทวรูปและตำนานสีนุโล

น้ำเอ๋อไห่ในวันนี้ยังมีไป๋ หยี ร่วมใจไพบูลย์ **“ต้วน”** ล้วนมากโข

เจ้าถิ่นแท้น่านเจ้าตาลีโฟ  **“จางหนาน”** โอ้ **“จางไคหยวน”** ล้วนสืบตระกูล

ได้ตรวจสอบเอกสารตำนานถิ่น บันทึกไว้ทั้งสิ้นมิให้สูญ

ปลุกสำนึกมนุษยธรรมเจิดจำรูญ เทิดทูนคุณยิ่งใหญ่ ชาวไท – จีน

รองศาสตราจารย์ ดร.บุญยงค์ เกศเทศ

๑๕ ธันวาคม ๒๕๔๗

ประเทศจีน

**ศกใหม่ใจสราญ**

**สอง** เวียนเขียนเก่าซ้ำ อีกหน

**ห้า** ศตวรรษดล บ่งไว้

**หก** เอยน่าเป็นผล ชวนชื่น

**สอง** อีกครามาใกล้ กลิ่นกล้ำกรายดี

**ปี** หนทางสว่างฟ้า รำไร

**กุน** อุปถัมภ์เป็นไป เช่นนั้น

**หมู** วิเศษเกรียงไกร อ้วนอิ่ม

**หิน** พลังเสกชั้น เทพสร้างทางเดิน

**เพลิน** คำอวยสุขให้ บังเกิด

**ดี** ก่อกุศลเลิศ เพียบพร้อม

**มี** สินทรัพย์บรรเจิด เต็มปริ่ม

**หวัง** สิ่งใดได้ล้อม เปี่ยมล้นประดัง

**มั่ง** มีศรีสุขล้น เลิศพร

**มี** สุขภาพชีพจร อวดอ้าง

**ศรี** สวัสดิ์ยามนอน หลับอิ่ม

**สุข** เอี่ยมเอมบ่ร้าง มิตรเอื้ออวยชัย

รองศาสตราจารย์ ดร.บุญยงค์ เกศเทศ

๑ ม.ค. ๒๕๖๒

ปีใหม่

**สดุดีครูกลอน “สุนทรภู่”**

สุนทรภู่ครูกลอนอักษรเด่น สรรค์ให้เห็นเป็นตำนานประสานเสียง

สัมผัสนอกในรับปรับสำเนียง ส่งคำเคียงคู่ร้อยถ้อยจำนรรจ์

แม้กลอน "อีน "คำมีที่จำกัด ยังผูกรัดตัดตกให้ผกผัน

"ศีล ตีน ปีน" ป่ายสายสัมพันธ์ ท้ายสุดนั้น " จีน " ส่งครบจนจบความ

"ประหลาดใจใยหนอไม่นุ่งผ้า จะเป็นบ้าไปหรือว่าถือศีล

หนวดถึงเข่าเคราถึงนมผมถึงตีน ฝรั่งจีนแขกไทยก็ใช่ที "

กวีสักกี่รายที่ใจกล้า เสมือนท้าคำเด็ดให้เข็ดขาม

อีกเรื่องราวหลากวิถีที่งดงาม กำหนดจดตามสมุดไทย

บทละคร กล่อมเห่ เสภา กาพย์ สัมผัสภาพจินตนาการที่ขานไข

นิราศรัก ศึกรบ พระอภัย สังข์ศิลป์ชัย โคบุตร สุดเอ่ยนาม

ยี่สิบหก มิถุนาฟ้ารับรู้ สุนทรภู่ครูกวีศรีสยาม

สถิตสวรรค์เสวยสุขทุกโมงยาม กราบงามงามคารวะสดุดี

รองศาสตราจารย์ ดร.บุญยงค์ เกศเทศ

๒๖ มิ.ย. ๒๕๖๑

สุนทรภู่

**ทางสืบทอด**

วันเวลาเปลี่ยนผ่านไม่นานนัก จากศิษย์รักมาเป็นครูผู้สอนสั่ง

ดำเนินแนวครูเก่าเฝ้าระวัง ด้วยมุ่งหวังสร้างคนพ้นทุกข์ภัย

ดูเหมือนว่าเนิ่นนานวันผ่านพบ ได้ประสบผู้กล้ามาแก้ไข

จะช้าเร็วให้มุ่งมั่นอยู่ในใจ ให้คนดีเติบใหญ่ทั่วแผ่นดิน

รองศาสตราจารย์ ดร.บุญยงค์ เกศเทศ

๑๖ มกราคม ๒๕๖๐

ครู

**พรหมลิขิต**

**บุญ** กุศลเลิศแล้ว กระทำ

**เลิศ** วิริยะน้อมนำ จุ่งแผ้ว

**บุญ** เสริมส่งประจำ ทุกเมื่อ

**ไชไย** เพิ่มมิตรแล้ว สู่ห้องสรวงสวรรค์

**สุข** สันต์พร้อมสรรพเจ้า เพื่อนเอย

**วัน**  ชื่นคืนคุ้นเคย ชิดใกล้

**ด่วน** ลับกลับละเลย บ่สั่ง ความนา

**สุข** กลิ่นรินรสไล้ เลิศล้ำฉ่ำบุญ

**หนุน** เนื่องเปรื่องปราดถ้วน วิชา

**หน้าที่** งานนำพา ไป่ข้อง

**ชีวาตม์** มิอาจหา แทนที่

**สุจริต** มั่นเพื่อนพ้อง เพริศแพร้วคุณธรรม

**นำ** พบผองเอกไทย สิบเอ็ดที

**เรา** ต่างสุขเปรมปรีดิ์ ทั่วถ้วน

**ร่วม** ทุกข์กลับหลีกหนี ไปก่อน

**จำ** พรากจากมิตรล้วน ร่ำไห้คะนึงหา

รองศาสตราจารย์ ดร.บุญยงค์ เกศเทศ

๒๐ พฤศจิกายน ๒๕๖๑

ตาย มลๆ

เทาๆ

**คู่รักคู่ขวัญ**

**มณี** เดียวฉันยกให้ เป็นเอก

**รัตน์** ดุจดั่งขลังเสก สุขล้วน

**อุ** รารื่นชื่นอเนก สมบัติ

**ดม**  เด่นเห็นทั่วถ้วน เลิศแล้วความดี

**มี** สุขทุกข์ปราศสิ้น วัยงาม

**สม** จิตมิตรเกรงขาม อยู่แล้ว

**อารมณ์** ผ่องพิศสาม สมชาติ

**หมาย** มุ่งปรุงผ่องแผ้ว เลิศล้วนชวนมอง

**ครอง** สวัสดิ์พิพัฒน์ให้ พรดี

**ชัย** โชคสุขสมศรี เปล่งแปล้

**วัน** เดือนเลื่อนเป็นปี ยังสด พริ้งนา

**เกิด** แปดมกราแท้ สุขท้นท่วมทวี

**นี่** เห็นประจักษ์ล้น หัวใจ

**แหละ** เรื่องการงานไว ดั่งชี้

**ครู** ปฏิบัติดำเนินไป ตามระบอบ

**น้อย**  น่ารักเช่นนี้ เพริศแพร้วภรรยา

รองศาสตราจารย์ ดร.บุญยงค์ เกศเทศ

๘ มกราคม ๒๕๖๑

หวานๆ

**ฟ้าลิขิต**

**สุร** ชาญยิ่งแล้ว คนจริง

**พล**  เพียบไม่ประวิง แกร่งกล้า

**ดวง** จิตมิตรแนบอิง หลักมั่น

**แข** กระจ่างสว่างหล้า ค่ำค้างคืนเพ็ญ

เป็นหลักชัยเพื่อนพ้อง เนิ่นนาน

เหล่าอมิตรคิดพาล พ่ายสิ้น

บริสุทธิ์ดุจคำขาน ใดเปรียบ

คนโลกเขียวด่าวดิ้น หากพลั้งผิดกระบวน

ถ้วนวันวรรษะแล้ว สูติกาล

เป็นปราชญ์ต้องเชี่ยวชาญ เชิดหล้า

ขอจุ่งมั่นขวัญสราญ เสริมโลก

สฤษดิ์ตำนานกลั่นกล้า กอรปด้วยอุดมการณ์

รองศาสตราจารย์ ดร.บุญยงค์ เกศเทศ

๑๖ ตุลาคม ๒๕๖๒

โทนฟ้า

**กวีสองแผ่นดิน**

**แด่** ดวงมหิทธิกล้า เกลางาน

**กวี** เอกมุ่งขับขาน เสกถ้อย

**หลี่** ลับดับชนมาน โลกตื่น

**ไป๋** ตู้ฝู่เรียงร้อย กล่าวไว้วงศ์ถัง

**น้ำ**  ประดังอาบเล้า ประโลม

**ใจ** ตระหนักรักโรม แรกเร้า

**คน** สร้างดังเสกโสม ซึมซาบ

**กล้า** กลั่นฉันท์ปลุกเศร้า ค่ำเช้าคืนวัน

**ร่ำ** น้ำจัณฑ์เพียงมิตร อยู่เห็น

**สุรา** กลั่นดุจเป็น เพื่อนใกล้

**เงา** ทาบอาบแสงเพ็ญ ร่มพฤกษ์

**จันทร์** สร้างลูบไล้ รับรู้ร้อยเรียง

**คู่** กวีต่างยุค จีนไทย

**เคียง** วิถีร่วมสมัย ต่างด้าว

**สุนทร** คิดคำไข กระจ่าง

**ภู่**  กับไป๋ต่างน้าว นอบน้อมไมตรี

รองศาสตราจารย์ ดร.บุญยงค์ เกศเทศ

๒๓ ตุลาคม ๒๕๖๒

สุนทรภู่ ไทยจีน